– Kamp om ligagullet er ingenting mot det å redde plassen på nivå 4
Dansken mener at kampen om ligatittelen er som ingenting sammenlignet med det å kjempe for å redde plassen i fotball-ligaen, altså på nivå 4, melder BBC. Målvakten spilte nemlig for Bury i 2006 da de såvidt ble reddet fra å falle utenfor ligasystemet ved å spille uavgjort mot Notts County i den siste kampen. – Det er ikke noe press nå. Den gang sto alt på spill. Det var et voldsomt press, sier Schmeichel. Leicester leder Premier League og vet at fire seirer på de siste seks kampene er nok til en sensasjonell ligatittel. Leicester spiller borte mot Sunderland. Rett etter at serielederen er ferdig med sin kamp, får utfordrer Tottenham besøk av Manchester United i London. Syv poeng skiller lagene. VG live: Følg Sunderland-Leicester direkte fra kl. 14.30. På samme tid i fjor kjempet Leicester for å unngå nedrykk, men klarte å holde seg. Nå er de 41 poeng bedre enn på samme tidspunkt i fjor. Bare tre tap på 32 kamper er sensasjonelt. – Det er alle andres privilegium å si hva de vil, men vi vet at det er så mye jobb å gjøre før vi kan slappe av, sier Schmeichel, som har nullen i sine fire siste kamper. – Da vi kjempet med Bury, var det for å unngå katastrofen med å falle ut av ligasystemet. Les også: Kaptein Morgan stanget Leicester til himmels. – Det er heller ikke de samme pengene som på toppnivå. Det handler om folks levebrød, om lån og familier. Du tar avgjørelser som påvirker folks liv. Manager Claudio Ranieri er som vanlig opptatt av å snakke ned gullmulighetene: – Det er mange som kommer jagende bak oss. Det må vi ikke glemme. Det er viktig å holde føttene godt plantet på jorda, sier han. Sunderland er nedrykkstruede og blir tøffe. Anbefales: Derfor kan Leicester bli tidenes lag – Sunderland er desperate etter å ta poeng. Det blir vanskelig, sier Leicester-manageren. Om Leicester vinner søndag, vil de ta sin femte strake seier, noe de ikke har klart på øverste nivå siden 1964, altså for 52 år siden. Samtidig håper Leicester naturlig nok på hjelp fra Manchester United, som møter Tottenham. London-laget har dårlig statistikk mot United og er heller ikke i toppform. – Vi må ha troen på at ting kan endre seg. Vi må gjøre vår del av jobben, sier manager Mauricio Pochettino. Da lagene møttes i august, vant Leicester 4-2 etter mål av Marc Albrighton, Jamie Vardy og to av Riyad Mahrez. Claudio Ranieri fikk den perfekte Leicester-start. Siden har det bare fortsatt...
Kasper Schmeichel (29) føler ikke noe press for å ta ligagullet med Leicester.